title: Vykonávacie nariadenie Komisie (EÚ) č. 139/2013 zo 7. januára 2013 , ktorým sa ustanovujú zdravotné podmienky pre zvieratá pri dovoze určitých druhov vtákov do Únie a podmienky karantény  Text s významom pre EHP

text:
                  20.2.2013

                  SK

                  Úradný vestník Európskej únie

                  L 47/1

         VYKONÁVACIE NARIADENIE KOMISIE (EÚ) č. 139/2013
         zo 7. januára 2013,
         ktorým sa ustanovujú zdravotné podmienky pre zvieratá pri dovoze určitých druhov vtákov do Únie a podmienky karantény
         (kodifikované znenie)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 10 ods. 3 druhý pododsek a článok 10 ods. 4 druhý pododsek písm. b),
         so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v oddiele I prílohy A k smernici 90/425/EHS, a na ich dovoz do Spoločenstva (2), a najmä na jej článok 17 ods. 2 písm. b) a článok 17 ods. 3 a článok 18 ods. 1 prvú a štvrtú zarážku,
         keďže:

                     (1)

                     Nariadenie Komisie (ES) č. 318/2007 z 23. marca 2007, ktorým sa ustanovujú zdravotné podmienky pre zvieratá pri dovoze určitých druhov vtákov do Spoločenstva a podmienky karantény (3), bolo opakovane podstatným spôsobom zmenené a doplnené (4). V záujme jasnosti a prehľadnosti by sa malo toto nariadenie kodifikovať.

                     (2)

                     Komisia v dôsledku vypuknutia vysokopatogénnej vtáčej chrípky ázijského pôvodu v juhovýchodnej Ázii v roku 2004 prijala niekoľko rozhodnutí, ktorými sa popri iných komoditách zakazuje dovoz iných vtákov ako hydiny z príslušných tretích krajín.

                     (3)

                     Komisia s cieľom vypracovať zoznam rizík, ktoré predstavuje dovoz vtákov chovaných v zajatí, požiadala 13. apríla 2005 Európsky úrad pre bezpečnosť potravín (ďalej len „EFSA“), aby poskytol vedecké stanovisko k rizikám, ktoré predstavuje dovoz vtákov odchytených vo voľnej prírode a vtákov chovaných v zajatí z tretích krajín.

                     (4)

                     Skupina EFSA pre zdravie a ochranu zvierat na základe tejto žiadosti na svojom zasadaní v dňoch 26. a 27. októbra 2006 prijala vedecké stanovisko k rizikám pre zdravie a dobré životné podmienky zvierat spojeným s dovozom iných voľne žijúcich vtákov ako hydina do Únie. V tomto vedeckom stanovisku sa určujú možné nástroje a možnosti, ktoré môžu znížiť akékoľvek zistené riziko pre zdravie zvierat súvisiace s dovozom iných vtákov, ako je hydina.

                     (5)

                     Jedno z odporúčaní vo vedeckom stanovisku EFSA sa týka kontrol vykonávaných v tretích krajinách, ktoré vyvážajú iné vtáky ako hydinu do Únie. Zlepšenia v mieste vývozu by mali mať najväčší vplyv na zníženie pravdepodobnosti, že na vstupe do Únie sa objavia nakazené vtáky. Z tohto dôvodu by v tomto nariadení mali byť stanovené podmienky dovozu, tak aby sa povolili len dovozy z tretích krajín, ktoré sú oprávnené dovážať také vtáky do Únie.

                     (6)

                     Jedno z odporúčaní vo vedeckom stanovisku EFSA sa týka dovozov vtákov odchytených vo voľnej prírode. Vo vedeckom stanovisku sa uvádza riziko spôsobené týmito vtákmi, ktoré môžu byť nakazené v dôsledku laterálneho šírenia od iných nakazených voľne žijúcich vtákov z kontaminovaného prostredia, ako aj prenosu z nakazenej hydiny. Berúc do úvahy úlohu, ktorú hrali voľne žijúce sťahované vtáky pri šírení vtáčej chrípky z Ázie do Európy v rokoch 2005 a 2006, je potrebné obmedziť dovoz iných vtákov ako hydiny len na vtáky chované v zajatí.

                     (7)

                     Zriedkakedy možno s istotou rozlíšiť vtáky, ktoré boli odchytené vo voľnej prírode, od vtákov odchovaných v zajatí. Spôsoby označovania možno uplatniť na obidva druhy vtákov bez toho, aby ich bolo možné rozoznať. Preto je vhodné obmedziť dovoz iných vtákov ako hydiny do chovných zariadení, ktoré schválil príslušný orgán tretej krajiny vývozu, a stanoviť určité minimálne podmienky takého schválenia.

                     (8)

                     Dovezené vtáky by mali byť prevezené priamo do schváleného karanténneho zariadenia alebo strediska v členskom štáte, v ktorom by mali zostať, pokým sa nevylúči nákaza vírusom vtáčej chrípky alebo pseudomoru hydiny.

                     (9)

                     V prípade podozrenia na vtáčiu chrípku alebo pseudomor hydiny v schválenom karanténnom zariadení alebo jednotke schváleného karanténneho strediska, je vhodné počkať so začatím zabíjania a likvidácie vtákov v dotknutých priestoroch, až kým sa podozrenie potvrdí, aby sa vylúčila akákoľvek iná príčina symptómov choroby.

                     (10)

                     Smernica Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (5) bola prijatá s cieľom zohľadniť skúsenosti nadobudnuté pri tlmení vtáčej chrípky. Na základe tejto smernice bolo prijaté rozhodnutie 2006/437/ES zo 4. augusta 2006, ktorým sa schvaľuje Diagnostická príručka pre vtáčiu chrípku podľa smernice Rady 2005/94/ES (6) (ďalej len „diagnostická príručka“), stanovujúca na úrovni Únie diagnostické postupy, metódy odberu vzoriek a kritériá hodnotenia výsledkov laboratórnych testov na potvrdenie prepuknutia vtáčej chrípky. Toto rozhodnutie by sa malo brať do úvahy s ohľadom na režimy testovania na vtáčiu chrípku v schválených karanténnych zariadeniach a strediskách.

                     (11)

                     Je vhodné stanoviť ďalšie dovozné postupy týkajúce sa prepravy z miesta hraničnej kontroly do schválených karanténnych zariadení alebo stredísk po vstupe do Únie s cieľom zabezpečiť, aby dovezené vtáky prišli do určeného schváleného karanténneho zariadenia alebo strediska v primeranej lehote.

                     (12)

                     Schválené zariadenia a stanice karantény, ktorých zoznam majú uverejňovať členské štáty, by mali spĺňať určité minimálne podmienky.

                     (13)

                     Na určité dovozy vtákov sa vzťahujú iné právne predpisy Únie. Preto by sa mali vyňať z rozsahu pôsobnosti tohto nariadenia.

                     (14)

                     Zdravotné riziko pre zvieratá, ktoré predstavujú poštové holuby privezené do Únie, aby tu boli opätovne vypustené a mohli tak letieť nazad do krajiny ich pôvodu, je také, že by mali byť vyňaté z rozsahu pôsobnosti tohto nariadenia.

                     (15)

                     Okrem toho určité tretie krajiny majú také zdravotné podmienky pre zvieratá, ktoré sú rovnocenné s podmienkami stanovenými v právnych predpisoch Únie. Preto by sa dovoz vtákov z týchto krajín mal vyňať z rozsahu pôsobnosti tohto nariadenia.

                     (16)

                     Určité výnimky by sa tiež mali vziať do úvahy v prípade tých vtákov, o ktorých sa zistí, že sú nakazené nízkopatogénnou vtáčou chrípkou a pseudomorom hydiny v schválenom karanténnom zariadení alebo stredisku v tých prípadoch, v ktorých výskyt ochorenia nepredstavuje riziko pre zdravotný stav zvierat v Únii.

                     (17)

                     Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

               PRIJALA TOTO NARIADENIE:

            Článok 1
            Predmet úpravy
            Týmto nariadením sa stanovujú zdravotné podmienky pre zvieratá pri dovoze určitých vtákov do Únie z tretích krajín a ich území uvedených v prílohe I a karanténne podmienky takých dovozov.

            Článok 2
            Rozsah pôsobnosti
            Toto nariadenie sa uplatňuje na živočíchy vtáčích druhov.
            Neuplatňuje sa však na:

                        a)

                        hydinu;

                        b)

                        vtáky dovážané na účely programov ochrany zvierat schválených príslušným orgánom členského štátu určenia;

                        c)

                        spoločenské zvieratá uvedené v treťom odseku článku 1 smernice 92/65/EHS, sprevádzajúce svojho majiteľa;

                        d)

                        vtáky určené pre zoologické záhrady, cirkusy, zábavné parky alebo na pokusné účely;

                        e)

                        vtáky určené pre zariadenia, inštitúty alebo strediská schválené podľa článku 13 smernice 92/65/EHS;

                        f)

                        poštové holuby, ktoré sa dovezú na územie Únie zo susednej tretej krajiny, kde obvykle žijú, a potom sa ihneď vypustia s očakávaním, že poletia nazad do tejto tretej krajiny;

                        g)

                        vtáky dovezené z Andorry, Lichtenštajnska, Monaka, Nórska, San Marína, Švajčiarska a Vatikánskeho mestského štátu.

            Článok 3
            Vymedzenie pojmov
            Na účely tohto nariadenia sa uplatňujú vymedzenia pojmov smernice 2005/94/ES okrem definície hydiny v článku 2 bode 4 uvedenej smernice. Na účely tohto nariadenia „hydina“ znamená hydinu, morky a moriaky, perličky, kačice, husi, prepelice, holuby, bažanty, jarabice a vtáky nadradu bežce (Ratitae) odchované alebo chované v zajatí na chov, produkciu mäsa alebo vajec na konzumáciu alebo na obnovenie stavu lovnej zveri.
            Uplatňujú sa tiež tieto vymedzenia pojmov:

                        a)

                        „vtáky“ znamenajú zvieratá iných vtáčích druhov ako tých, ktoré sú uvedené v článku 2 druhom odseku;

                        b)

                        „schválené chovné zariadenie“ znamená:

                                    i)

                                    zariadenie, ktoré sa používa výhradne na chov vtákov, a

                                    ii)

                                    zariadenie, ktoré skontroloval a schválil príslušný orgán vyvážajúcej tretej krajiny, spĺňajúce podmienky stanovené v článku 4 a v prílohe II;

                        c)

                        „vtáky chované v zajatí“ znamenajú vtáky, ktoré neboli odchytené vo voľnej prírode, ale sa narodili a boli odchované v zajatí a pochádzajú od rodičov, ktorí sa spárili v zajatí alebo ktorých pohlavné bunky boli iným spôsobom premiestnené do zajatia;

                        d)

                        „nedeliteľný uzavretý krúžok umiestnený na nohe“ je nedeliteľný krúžok alebo remienok bez prerušenia alebo spojenia, ktorý nie je žiadnym spôsobom porušený, má takú veľkosť, že ho nemožno sňať z nohy dospelého vtáka, nasadí sa v prvých dňoch života vtáka a bol na tento účel komerčne vyrobený;

                        e)

                        „schválené karanténne zariadenie“ znamená iné priestory ako karanténne strediská:

                                    i)

                                    v ktorých sa vykonáva karanténa dovezených vtákov;

                                    ii)

                                    ktoré skontroloval a schválil príslušný orgán, či spĺňajú minimálne podmienky stanovené v článku 6 a prílohe IV;

                        f)

                        „schválené karanténne stredisko“ znamená priestory:

                                    i)

                                    v ktorých sa vykonáva karanténa dovezených vtákov;

                                    ii)

                                    obsahujúce niekoľko jednotiek, ktoré sú funkčne aj fyzicky navzájom oddelené a v ktorých každá jednotka obsahuje len vtáky z tej istej zásielky s rovnakým zdravotným stavom, a teda vytvára jednu epidemiologickú jednotku;

                                    iii)

                                    ktoré skontroloval a schválil príslušný orgán v súlade s minimálnymi podmienkami stanovenými v článku 6 a prílohe IV;

                        g)

                        „indikátorové vtáky“ znamenajú hydinu určenú ako diagnostickú pomôcku počas karantény;

                        h)

                        „diagnostická príručka“ znamená Diagnostickú príručku pre vtáčiu chrípku uvedenú v prílohe k rozhodnutiu 2006/437/ES.

            Článok 4
            Schválené chovné zariadenia
            Schválené chovné zariadenia sú v súlade s týmito podmienkami:

                        a)

                        chovné zariadenie musí schváliť príslušný orgán v súlade s podmienkami stanovenými v prílohe II a musí mu prideliť číslo schválenia;

                        b)

                        tento orgán musí toto číslo schválenia oznámiť Komisii;

                        c)

                        názov a číslo schválenia chovného zariadenia musí byť uvedené v zozname chovných zariadení, ktorý vypracuje Komisia;

                        d)

                        príslušný orgán musí bezodkladne odobrať alebo pozastaviť schválenie chovného zariadenia a bezodkladne o tom informovať Komisiu, ak toto zariadenie už nespĺňa podmienky stanovené v prílohe II.

            Článok 5
            Podmienky dovozu
            Dovoz vtákov sa povoľuje, iba ak vtáky spĺňajú tieto podmienky:

                        a)

                        vtáky sú vtáky odchované v zajatí;

                        b)

                        vtáky musia pochádzať z tretích krajín alebo ich území uvedených v prílohe I;

                        c)

                        vtáky pochádzajú zo schválených chovných zariadení, ktoré spĺňajú podmienky stanovené v článku 4;

                        d)

                        vtáky sa podrobili laboratórnemu testu na zistenie vírusov 7 až 14 dní pred naložením s negatívnym výsledkom na akýkoľvek vírus vtáčej chrípky alebo pseudomoru hydiny;

                        e)

                        vtáky neboli očkované proti vtáčej chrípke;

                        f)

                        vtáky sprevádza veterinárne osvedčenie v súlade so vzorom uvedeným v prílohe III (ďalej len „veterinárne osvedčenie“);

                        g)

                        vtáky sú označené individuálnym identifikačným číslom pomocou jedinečne označeného nedeliteľného uzavretého krúžku umiestneného na nohe alebo mikročipu v súlade s článkom 66 ods. 2 nariadenia Komisie (ES) č. 865/2006 (7);

                        h)

                        individuálne identifikačné číslo krúžkov umiestnených na nohe alebo mikročipov stanovených v písmene g) musí obsahovať aspoň tieto náležitosti:

                                    —

                                    kód ISO vyvážajúcej tretej krajiny, ktorá vykonala identifikáciu,

                                    —

                                    jedinečné sériové číslo;

                        i)

                        individuálne identifikačné číslo stanovené v písmene g) musí byť uvedené na veterinárnom osvedčení;

                        j)

                        vtáky sa prepravujú v nových prepravných obaloch, ktoré sú na vonkajšej strane individuálne označené identifikačným číslom, ktoré musí zodpovedať identifikačnému číslu uvedenému na veterinárnom osvedčení.

            Článok 6
            Schválené karanténne zariadenia a strediská
            Schválené karanténne zariadenia a strediská musia spĺňať podmienky stanovené v prílohe IV.
            Každý členský štát vypracuje a priebežne aktualizuje zoznam schválených karanténnych zariadení a stredísk a ich čísel schválenia a sprístupní ho Komisii, ostatným členským štátom a verejnosti.

            Článok 7
            Priama preprava vtákov do schválených karanténnych zariadení alebo stredísk
            Priamo z miesta hraničnej kontroly sa vtáky prepravujú do schváleného karanténneho zariadenia alebo strediska v klietkach alebo v debnách.
            Celkový čas cesty z tohto miesta do tohto karanténneho zariadenia alebo strediska nesmie zvyčajne presiahnuť deväť hodín.
            V prípade, že sa na túto cestu použijú vozidlá, príslušné orgány ich zaplombujú plombou znemožňujúcou nedovolenú manipuláciu.

            Článok 8
            Potvrdenie
            Dovozcovia alebo ich zástupcovia predložia písomné potvrdenie v úradnom jazyku členského štátu vstupu, podpísané osobou zodpovednou za karanténne zariadenie alebo stredisko a potvrdzujúce, že vtáky budú prijaté do karantény.
            Toto osvedčenie:

                        a)

                        čitateľne uvádza meno a adresu a číslo schválenia karanténneho zariadenia alebo strediska;

                        b)

                        musí byť doručené do miesta hraničnej kontroly elektronickou poštou alebo faxom pred príchodom zásielky do tohto miesta alebo ho predloží dovozca alebo jeho zástupca pred prepustením vtákov z miesta hraničnej kontroly.

            Článok 9
            Tranzit vtákov v Únii
            Ak sa vtáky uvádzajú do Únie cez iný členský štát ako členský štát určenia, prijmú sa všetky opatrenia na zabezpečenie toho, aby sa zásielka dostala do plánovaného členského štátu určenia.

            Článok 10
            Monitorovanie prepravy vtákov

               1.   Ak sa v právnych predpisoch Únie stanovuje monitorovanie vtákov z miesta hraničnej kontroly do schváleného karanténneho zariadenia alebo strediska v mieste určenia, zabezpečí sa výmena informácií takto:

                           a)

                           úradný veterinárny lekár zodpovedný za miesto hraničnej kontroly informuje príslušný orgán zodpovedný za schválené karanténne zariadenie alebo stredisko v mieste určenia o zásielke, mieste pôvodu a mieste určenia vtákov prostredníctvom siete Traces;

                           b)

                           osoba zodpovedná za schválené karanténne zariadenie alebo stredisko v mieste určenia informuje prostredníctvom elektronickej pošty alebo faxu do jedného pracovného dňa od dátumu príchodu zásielky do karanténneho zariadenia alebo strediska úradného veterinárneho lekára zodpovedného za schválené karanténne zariadenie alebo stredisko v mieste určenia o príchode zásielky na miesto jej určenia;

                           c)

                           úradný veterinárny lekár zodpovedný za schválené karanténne zariadenie alebo stredisko v mieste určenia zásielky informuje prostredníctvom siete Traces do troch pracovných dní od dátumu príchodu zásielky do karanténneho zariadenia alebo strediska úradného veterinárneho lekára zodpovedného za miesto hraničnej kontroly, ktorý ho informoval o vyložení zásielky, o príchode zásielky na miesto jej určenia.

               2.   Ak sa príslušnému orgánu zodpovednému za miesto hraničnej kontroly poskytne potvrdenie, že vtáky deklarované ako vtáky určené do schváleného karanténneho zariadenia alebo strediska neprišli na miesto ich určenia do troch pracovných dní od odhadovaného dátumu príchodu zásielky do karanténneho zariadenia alebo strediska, príslušný orgán prijme potrebné opatrenia voči osobe zodpovednej za zásielku.

            Článok 11
            Karanténne opatrenia

               1.   Vtáky zotrvajú v schválenom karanténnom zariadení alebo stredisku (ďalej len „karanténa“) aspoň 30 dní.

               2.   Úradný veterinárny lekár musí aspoň na začiatku a na konci karantény každej zásielky skontrolovať podmienky karantény vrátane kontroly záznamov o hynutí a klinickej prehliadky zvierat v schválenom karanténnom zariadení alebo v každej jednotke schváleného karanténneho strediska.
               Ak to vyžaduje situácia v prípade choroby, úradný veterinárny lekár však vykonáva kontroly častejšie.

            Článok 12
            Vyšetrenie, odber vzoriek a testovanie, ktoré sa majú vykonať v súvislosti so zásielkou počas karantény

               1.   Po príchode vtákov do karantény sa vykonávajú vyšetrenia, odbery vzoriek a testovanie na vtáčiu chrípku a pseudomor hydiny stanovené v prílohe V.

               2.   Ak sa použijú indikátorové vtáky, v schválenom karanténnom zariadení alebo v každej jednotke schváleného karanténneho strediska sa použije najmenej 10 indikátorových vtákov.

               3.   Indikátorové vtáky použité na účely vyšetrovania, odberu vzoriek a testovania musia byť:

                           a)

                           aspoň vo veku troch týždňov a použité na tieto účely iba raz;

                           b)

                           označené identifikačným krúžkom na nohe alebo iným neodstrániteľným identifikačným označením;

                           c)

                           neočkované a uznané za séronegatívne na vtáčiu chrípku a pseudomor hydiny v období 14 dní pred dátumom začiatku karantény;

                           d)

                           umiestnené do schváleného karanténneho zariadenia alebo do jednotky schváleného karanténneho strediska pred príchodom vtákov a musia byť umiestnené do spoločného priestoru alebo čo najbližšie k vtákom takým spôsobom, aby sa zabezpečil kontakt medzi indikátorovými vtákmi a trusom vtákov v karanténe.

            Článok 13
            Opatrenia v prípade podozrenia z choroby v schválenom karanténnom zariadení alebo stredisku

               1.   Ak počas karantény v schválenom karanténnom zariadení vznikne podozrenie, že jeden vták alebo viac vtákov a/alebo indikátorových vtákov je nakazených vtáčou chrípkou alebo pseudomorom hydiny, prijmú sa tieto opatrenia:

                           a)

                           príslušný orgán podrobí schválené karanténne zariadenie úradnému dohľadu;

                           b)

                           od týchto vtákov a indikátorových vtákov sa odoberú vzorky na virologické vyšetrenie na príslušnú analýzu, ako je stanovené v bode 2 prílohy V;

                           c)

                           do schváleného karanténneho zariadenia sa nesmú umiestniť alebo ho opustiť žiadne vtáky, pokiaľ sa podozrenie nevylúči.

               2.   Ak sa podozrenie na vtáčiu chrípku alebo pseudomor hydiny v dotknutom schválenom karanténnom zariadení uvedenom v odseku 1 potvrdí, prijmú sa tieto opatrenia:

                           a)

                           všetky vtáky a indikátorové vtáky v schválenom karanténnom zariadení sa zabijú a zlikvidujú;

                           b)

                           schválené karanténne zariadenie sa vyčistí a vydezinfikuje;

                           c)

                           do schváleného karanténneho zariadenia sa nesmú umiestniť žiadne vtáky skôr ako 21 dní po záverečnom vyčistení a dezinfekcii.

               3.   Ak počas karantény v schválenom karanténnom stredisku vznikne podozrenie, že jeden vták alebo viac vtákov a/alebo indikátorových vtákov v jednotke karanténneho strediska je nakazených vtáčou chrípkou alebo pseudomorom hydiny, prijmú sa tieto opatrenia:

                           a)

                           príslušný orgán podrobí schválené karanténne stredisko úradnému dohľadu;

                           b)

                           od týchto vtákov a indikátorových vtákov sa odoberú vzorky na virologické vyšetrenie na príslušnú analýzu, ako je stanovené v bode 2 prílohy V;

                           c)

                           do schváleného karanténneho strediska sa nesmú umiestniť alebo ho opustiť žiadne vtáky, pokiaľ sa podozrenie nevylúči.

               4.   Ak sa podozrenie na vtáčiu chrípku alebo pseudomor hydiny v dotknutej jednotke schváleného karanténneho strediska uvedeného v odseku 3 potvrdí, prijmú sa tieto opatrenia:

                           a)

                           všetky vtáky a indikátorové vtáky v dotknutej jednotke schváleného karanténneho strediska sa zabijú a zlikvidujú;

                           b)

                           príslušná jednotka sa vyčistí a vydezinfikuje;

                           c)

                           odoberú sa tieto vzorky:

                                       i)

                                       ak sa použijú indikátorové vtáky, najskôr 21 dní po záverečnom vyčistení a dezinfekcii príslušnej jednotky sa odoberú z indikátorových vtákov z ostatných karanténnych jednotiek vzorky na sérologické vyšetrenie, ako je stanovené v prílohe V, alebo

                                       ii)

                                       ak sa nepoužijú indikátorové vtáky, počas 7 až 15 dní po záverečnom vyčistení a dezinfekcii sa odoberú vzorky z vtákov z ostatných karanténnych jednotiek na virologické vyšetrenie, ako je stanovené v bode 2 prílohy V;

                           d)

                           príslušné schválené karanténne stredisko nesmú opustiť žiadne vtáky, pokiaľ sa nepotvrdí, že výsledky odberu vzoriek stanoveného v písmene c) sú negatívne.

               5.   Členské štáty informujú Komisiu o všetkých opatreniach prijatých na základe tohto článku.

            Článok 14
            Výnimky týkajúce sa pozitívneho nálezu nízkopatogénnej vtáčej chrípky alebo pseudomoru hydiny v schválenom karanténnom zariadení alebo stredisku

               1.   Ak sa počas karantény zistí, že jeden vták alebo viac vtákov a/alebo indikátorových vtákov je nakazených nízkopatogénnou vtáčou chrípkou (LPAI) alebo pseudomorom hydiny, príslušný orgán môže na základe hodnotenia rizika udeliť výnimky z opatrení stanovených v článku 13 ods. 2 písm. a) a článku 13 ods. 4 písm. a) za predpokladu, že také výnimky neohrozia kontrolu nákazy (ďalej len „výnimka“).
               Členské štáty bezodkladne informujú Komisiu o každej takej výnimke.

               2.   Ak úradný veterinár skontroluje schválené karanténne zariadenie alebo stredisko, ktorému bola udelená výnimka, a zistí, že jeden vták alebo viac vtákov a/alebo indikátorových vtákov je nakazených LPAI alebo pseudomorom hydiny, musia sa dodržať opatrenia stanovené v odsekoch 3 až 7.
               Členské štáty bezodkladne informujú Komisiu o každom takom opatrení.

               3.   V prípade pozitívneho nálezu LPAI sa musia namiesto štandardných vzoriek, ako je stanovené v diagnostickej príručke, 21 dní po dátume posledného pozitívneho nálezu LPAI v schválenom karanténnom zariadení alebo z každej jednotky v schválenom karanténnom stredisku odoberať tieto vzorky na laboratórne testovanie v intervale 21 dní:

                           a)

                           vzorky všetkých uhynutých indikátorových vtákov alebo ostatných vtákov prítomných v karanténe v čase odberu vzoriek;

                           b)

                           tracheálne/orofaryngeálne a kloakálne výtery aspoň od 60 vtákov alebo od všetkých vtákov, ak je v schválenom karanténnom zariadení alebo v príslušnej jednotke schváleného karanténneho strediska prítomných menej ako 60 vtákov, alebo ak sú vtáky malé, exotické a nie sú zvyknuté na manipuláciu, alebo ak by manipulácia s nimi bola nebezpečná pre ľudí, musia sa odobrať vzorky čerstvého trusu; odber vzoriek a laboratórne testovanie takých vzoriek musí pokračovať dovtedy, kým sa nezískajú dva za sebou nasledujúce negatívne laboratórne výsledky, ktoré sa musia odobrať aspoň v intervale 21 dní.

                     Príslušný orgán však môže na základe výsledku hodnotenia rizika udeliť výnimky, pokiaľ ide o veľkosť vzoriek stanovenú v tomto odseku.

               4.   V prípade pozitívneho nálezu pseudomoru hydiny môže príslušný orgán udeliť výnimku len za predpokladu, že 30 dní po uhynutí alebo klinickom zotavení posledného prípadu tohto ochorenia sa odber vzoriek vykonal v súlade s bodmi 1 a 2 prílohy V bez ohľadu na odkaz na stanovené časové obdobie s negatívnymi výsledkami.

               5.   Vtáky nesmú byť prepustené z karantény skôr ako po uplynutí lehoty laboratórneho testovania stanovenej v odseku 3.

               6.   Schválené karanténne zariadenie alebo príslušná jednotka schváleného karanténneho zariadenia sa po vyprázdnení musí vyčistiť a vydezinfikovať. Každý predmet alebo odpad, ktorý sa mohol kontaminovať, sa musí odstrániť takým spôsobom, ktorý zaručí, že patogén sa nebude ďalej šíriť, a zničiť tak, aby sa zabezpečilo zničenie prítomných vírusov LPAI alebo pseudomoru hydiny. Navyše vzorky a odpad, ktorý sa nazbieral počas obdobia laboratórneho testovania stanoveného v odseku 3, sa po uplynutí uvedeného obdobia zničí.

               7.   Do schváleného karanténneho zariadenia alebo strediska nesmú byť znovu umiestnené žiadne vtáky skôr ako 21 dní po záverečnom vyčistení a dezinfekcii, ako je stanovené v odseku 6.

            Článok 15
            Opatrenia v prípade podozrenia na chlamydiózu
            Ak sa počas karantény v schválenom karanténnom zariadení alebo stredisku vyskytne podozrenie alebo sa potvrdí, že papagáje (psittaciformes) sú infikované Chlamydophila psittaci, všetky vtáky zo zásielky sa musia ošetriť metódou schválenou príslušným orgánom a karanténa sa musí predĺžiť najmenej o dva mesiace po poslednom zaznamenanom prípade.

            Článok 16
            Prepustenie z karantény
            Vtáky možno prepustiť z karantény v schválenom karanténnom zariadení alebo stredisku na základe písomného povolenia úradného veterinárneho lekára.

            Článok 17
            Požiadavky na oznamovanie a podávanie správ

               1.   Členské štáty oznámia Komisii do 24 hodín každý prípad vtáčej chrípky alebo pseudomoru hydiny zistený v schválenom karanténnom zariadení alebo stredisku.

               2.   Členské štáty každoročne oznamujú Komisii tieto informácie:

                           a)

                           počet vtákov dovezených prostredníctvom schválených karanténnych zariadení a stredísk podľa druhov a podľa schválených chovných zariadení;

                           b)

                           informácie o úmrtnosti dovážaných vtákov počnúc postupom udeľovania veterinárneho osvedčenia v krajine pôvodu až do konca karanténneho obdobia;

                           c)

                           počet prípadov pozitívnych nálezov vtáčej chrípky, pseudomoru hydiny a Chlamydophila psittaci v schválených karanténnych zariadeniach alebo strediskách.

            Článok 18
            Náklady spojené s karanténou
            Všetky náklady na karanténu, ktoré vzniknú uplatňovaním tohto nariadenia, nesie dovozca.

            Článok 19
            Zrušenie
            Nariadenie (ES) č. 318/2007 sa zrušuje.
            Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe VII.

            Článok 20
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. januára 2013

                  Za Komisiu

                  predseda

               José Manuel BARROSO

            (1)  Ú. v. ES L 268, 24.9.1991, s. 56.

            (2)  Ú. v. ES L 268, 14.9.1992, s. 54.

            (3)  Ú. v. EÚ L 84, 24.3.2007, s. 7.

            (4)  Pozri prílohu VI.

            (5)  Ú. v. EÚ L 10, 14.1.2006, s. 16.

            (6)  Ú. v. EÚ L 237, 31.8.2006, s. 1.

            (7)  Ú. v. EÚ L 166, 19.6.2006, s. 1.

            PRÍLOHA I

               Zoznam tretích krajín, z ktorých je povolený dovoz vtákov odchovaných v zajatí

                        1.

                        Tretie krajiny alebo ich časti uvedené v stĺpcoch 1 a 3 tabuľky v časti 1 prílohy I k nariadeniu Komisie (ES) č. 798/2008 (1), pričom v stĺpci 4 uvedenej tabuľky je stanovený vzor veterinárneho osvedčenia pre chovnú alebo úžitkovú hydinu okrem vtákov nadradu bežce (BPP);

                        2.

                        Argentína;

                        3.

                        Filipíny: National Capital Region.

               (1)  Ú. v. EÚ L 226, 23.8.2008, s. 1.

            PRÍLOHA II

               Podmienky upravujúce schválenie chovných zariadení v tretej krajine pôvodu podľa článku 4

            KAPITOLA 1

               Schválenie chovných zariadení

            Na to, aby mohlo byť schválené chovné zariadenie, ako je stanovené v článku 4, musí spĺňať podmienky stanovené v tejto kapitole.

                        1.

                        Chovné zariadenie musí byť jasne vymedzené a oddelené od svojho okolia alebo zvieratá musia byť v ohradených priestoroch a umiestnené tak, aby nepredstavovali zdravotné riziko pre poľnohospodárske zariadenia, ktorých veterinárny štatút by mohol byť ohrozený.

                        2.

                        Musí mať vhodné prostriedky na odchyt, ohradenie a izoláciu zvierat a mať k dispozícii vhodné schválené karanténne zariadenia a schválené postupy pre zvieratá prichádzajúce zo zariadení, ktoré neboli schválené.

                        3.

                        Osoba zodpovedná za chovné zariadenie musí mať dostatočné skúsenosti v chove vtákov.

                        4.

                        Chovné zariadenie musí byť bez výskytu vtáčej chrípky, pseudomoru hydiny a Chlamydophila psittaci; aby mohlo byť vyhlásené za zariadenie bez týchto nákaz, príslušný orgán vyhodnotí záznamy o zdravotnom stave zvierat vedené aspoň počas troch rokov pred dátumom podania žiadosti o schválenie a výsledky klinických a laboratórnych testov vykonaných na zvieratách v tomto zariadení. Nové chovné zariadenia sa však schvaľujú len na základe výsledkov klinických a laboratórnych testov vykonaných na zvieratách v takých zariadeniach.

                        5.

                        Musí viesť aktualizované záznamy, v ktorých sa uvádza:

                                    a)

                                    počet a totožnosť (vek, pohlavie, druh a individuálne identifikačné číslo, ak je to možné) zvierat každého druhu prítomných v chovnom zariadení;

                                    b)

                                    počet a totožnosť (vek, pohlavie, druh a individuálne identifikačné číslo, ak je to možné) zvierat, ktoré prichádzajú do chovného zariadenia alebo z neho odchádzajú, spolu s informáciami o ich pôvode alebo mieste určenia, preprave z chovného zariadenia alebo do chovného zariadenia a zdravotnom stave zvierat;

                                    c)

                                    výsledky krvných testov alebo akýchkoľvek iných diagnostických postupov;

                                    d)

                                    prípady ochorenia a prípadne aj poskytnuté ošetrenie;

                                    e)

                                    výsledky post mortem vyšetrení zvierat, ktoré uhynuli v chovnom zariadení, vrátane zvierat narodených ako mŕtve;

                                    f)

                                    pozorovania počas izolácie alebo karantény.

                        6.

                        Chovné zariadenie musí mať dohodu s príslušným laboratóriom o vykonávaní vyšetrení post mortem alebo musí mať jeden alebo viac vhodných priestorov, v ktorých také vyšetrenia môže vykonávať príslušná osoba pod dohľadom schváleného veterinárneho lekára.

                        7.

                        Chovné zariadenie musí mať patričné zabezpečenie alebo zariadenia na mieste umožňujúce odstrániť vhodným spôsobom telá zvierat, ktoré uhynú na nákazu alebo sú eutanázované.

                        8.

                        Chovné zariadenie musí prostredníctvom zmluvy alebo právneho dokumentu zaistiť služby veterinárneho lekára, ktorého schváli a kontroluje príslušný orgán vyvážajúcej tretej krajiny a ktorý:

                                    a)

                                    zabezpečí, aby príslušný orgán schválil a aby sa v chovnom zariadení uplatňovali primerané opatrenia zamerané na dohľad nad nákazami a ich kontrolu. Také opatrenia zahŕňajú:

                                                i)

                                                ročný plán dozoru nad chorobami vrátane patričnej kontroly zoonóz zvierat;

                                                ii)

                                                klinické, laboratórne testovanie a testovanie post mortem v prípade zvierat podozrivých z toho, že boli postihnuté prenosnými chorobami;

                                                iii)

                                                očkovanie zvierat vnímavých na infekčné ochorenia podľa potreby v zhode s Príručkou diagnostických testov a vakcín pre suchozemské zvieratá Svetovej organizácie pre zdravie zvierat (OIE);

                                    b)

                                    zabezpečí, že každý podozrivý úhyn alebo prítomnosť akýchkoľvek symptómov naznačujúcich, že zvieratá ochoreli na vtáčiu chrípku, pseudomor hydiny alebo Chlamydophila psittaci, sa bezodkladne oznámi príslušnému orgánu tretej krajiny;

                                    c)

                                    zabezpečí, aby sa zvieratá prichádzajúce do chovného zariadenia podľa potreby izolovali v súlade s požiadavkami tohto nariadenia a pokynmi vydanými príslušným orgánom v prípade, že existujú;

                                    d)

                                    zodpovedá za každodenné dodržiavanie veterinárnych požiadaviek tohto nariadenia a právnych predpisov Únie o ochrane zvierat počas prepravy.

                        9.

                        Ak chovné zariadenie chová zvieratá určené pre laboratóriá, ktoré vykonávajú pokusy, všeobecná starostlivosť o také zvieratá a ich umiestnenie musí byť v zhode s požiadavkami článku 33 smernice Európskeho parlamentu a Rady 2010/63/EÚ (1).

                  KAPITOLA 2

               Ponechanie schválenia chovného zariadenia

            Schválenie chovného zariadenia sa ponechá, iba ak sa dodržia podmienky stanovené v tejto kapitole.

                        1.

                        Priestory sú pod kontrolou úradného veterinárneho lekára schváleného príslušným orgánom, ktorý:

                                    a)

                                    zabezpečuje dodržiavanie podmienok stanovených v tomto nariadení;

                                    b)

                                    navštevuje priestory chovného zariadenia aspoň raz do roka;

                                    c)

                                    vykonáva audit činnosti schváleného veterinárneho lekára a implementácie ročného plánu dozoru nad chorobami;

                                    d)

                                    overuje, či výsledky klinických, laboratórnych testov a post mortem testov na zvieratách neodhalili výskyt vtáčej chrípky, pseudomoru hydiny alebo Chlamydophila psittaci.

                        2.

                        Do chovného zariadenia sú začlenené len zvieratá pochádzajúce z iného schváleného chovného zariadenia v súlade s podmienkami stanovenými v tomto nariadení.

                        3.

                        Chovné zariadenie vedie záznamy uvedené v bode 5 kapitoly 1 od dátumu schválenia najmenej 10 rokov.

                  KAPITOLA 3

               Karanténa vtákov začlenených z iných zdrojov ako zo schválených chovných zariadení

            Odchylne od bodu 2 kapitoly 2 vtáky začlenené z iných zdrojov ako zo schválených chovných zariadení môžu byť začlenené do chovného zariadenia po tom, ako príslušný orgán vydá schválenie takého začlenenia, za predpokladu, že také zvieratá prejdú karanténou v súlade s pokynmi vydanými príslušným orgánom pred zaradením do súboru. Karanténa musí trvať aspoň 30 dní.
            KAPITOLA 4

               Pozastavenie, odobratie alebo opätovné udelenie schválenia chovným zariadeniam

            Postupy pri čiastočnom alebo úplnom pozastavení, odobratí alebo opätovnom udelení schválenia chovným zariadeniam musia byť v súlade s podmienkami stanovenými v tejto kapitole.

                        1.

                        Ak príslušný orgán zistí, že chovné zariadenie už nespĺňa podmienky stanovené v kapitolách 1 a 2 alebo že prišlo k zmene využívania, takže sa už nevyužíva výhradne na chov vtákov, pozastaví alebo odoberie schválenie takému zariadeniu.

                        2.

                        Ak príslušný orgán dostane oznámenie o podozrení na vtáčiu chrípku, pseudomor hydiny alebo Chlamydophila psittaci, pozastaví chovnému zariadeniu schválenie dovtedy, kým sa podozrenie úradne nevylúči. Zabezpečí, aby sa prijali opatrenia potrebné na to, aby sa potvrdilo alebo vylúčilo podozrenie a zabránilo akémukoľvek rozšíreniu nákazy, v súlade s požiadavkami právnych predpisov Únie upravujúcich opatrenia, ktoré sa majú prijať proti príslušnej nákaze, a obchod so zvieratami.

                        3.

                        Ak sa podozrenie z nákazy potvrdí, príslušný orgán môže znovu schváliť chovné zariadenie v súlade s kapitolou 1 len po:

                                    a)

                                    likvidácii choroby a zdroja infekcie v chovnom zariadení;

                                    b)

                                    dostatočnom vyčistení a vydezinfikovaní chovného zariadenia;

                                    c)

                                    splnení podmienok stanovených v kapitole 1 s výnimkou bodu 4.

                        4.

                        Príslušný orgán bezodkladne informuje Komisiu o pozastavení, odobratí alebo opätovnom udelení schválenia ktoréhokoľvek chovného zariadenia.

               (1)  Ú. v. EÚ L 276, 20.10.2010, s. 33.

            PRÍLOHA III

               Veterinárne osvedčenie uvedené v článku 5 písm. f) pre dovozy určitých iných vtákov ako hydiny určených na odoslanie do Únie

            Text obrazu

               Časť I: Údaje o odoslanej zásielke
               KRAJINA
               Veterinárne osvedčenie pre dovoz do EÚ
               I.1. Odosielateľ
               Meno
               Adresa
               Tel. č.
               I.2. Referenčné číslo certifikátu
               I.2.a.
               I.3. Príslušný ústredný orgán
               I.4. Príslušný miestny orgán
               I.5. Príjemca
               Meno
               Adresa
               PSČ
               Tel. č.
               I.6.
               I.7. Krajina pôvodu
               Kód ISO
               I.8. Región (oblasť) pôvodu
               Kód
               I.9. Krajina určenia
               Kód ISO
               I.10.
               I.11. Miesto pôvodu
               Chov
               Meno
               Schvaľovacie číslo
               Adresa
               I.12. Miesto určenia
               Meno
               Schvaľovacie číslo
               Adresa
               I.13. Miesto naloženia
               Adresa
               Schvaľovacie číslo
               I.14. Dátum odjazdu
               Čas odjazdu
               I.15. Dopravný prostriedok
               Lietadlo
               Loď
               Železničný vagón
               Auto
               Iné
               Identifikácia
               Odkazy na doklady
               I.16. Vstupné tanovište hraničnej kontroly v EÚ
               I.17. Číslo CITES
               I.18. Opis komodity
               I.19. Kód tovaru (CN kód)
               I.20. Počet/Množstvo
               I.21.
               I.22. Počet balení
               I.23. Číslo kontajnera/Číslo plomby
               I.24.
               I.25. Komodity sú osvedčené na
               Karanténa
               I.26.
               I.27. Na dovoz alebo príjem do EÚ
               I.28. Označenie komodity
               Druh
               (vedecký názov)
               Identifikačný systém
               Identifikačné číslo
               Množstvo

            Text obrazu

               Časť II: Osvedčenie
               KRAJINA
               Druh vtákov chovaných v zajatí
               II.a. Referenčné číslo osvedčenia
               II.b.
               II.1. Veterinárne osvedčenie
               Ja podpísaný veterinárny lekár … (vložte meno tretej krajiny) týmto osvedčujem, že:
               II.1.1. Tieto vtáky boli chované v chovnom zariadení schválenom príslušným orgánom na tento účel na území vyvážajúcej ktajiny aspoň 21 dní od vyliahnutia
               II.1.2. Vtáky sú chované v zajatí (vtáky neboli odchytené vo voľnej prírode, ale narodili sa a boli odchované v zajatí a pochádzajú od rodičov, ktorí sa spárili alebo ktorých gaméty boli iným spôsobom premiestnené v zajatí).
               II.1.3. Vtáky opísané v bode I.28 boli dnes, do 48 hodín alebo posledný pracovný deň pred odoslaním klinický vyšetrené a zistilo sa, že nemajú viditeľné príznaky choroby.
               II.1.4. Pseudomor hydiny a vtáčia chrípka u hydiny a iných vtákov chovaných v zajatí a psitakóza u papagájov (psittaciform) (1) sú nákazy, ktoré podliehajú oznámeniu.
               II.1.5. Vtáky pochádzajú z chovu, ktorý nepodlieha veterinárnym obmedzeniam v spojení s ktoroukoľvek nákazou uvedenou v II.1.4.
               II.1.6. V chove pôvodu ani v okolí do 10 km neboli aspoň 30 dní náhlasené príprady prepuknutia vtáčej chríbky a pseudomoru hidiny.
               II.1.7. Len v prípade papagájov (psittaciform) (1): za posledných 60 dní neboli v chovnom zariadení nahlásené prípady prepuknutia psitakózy.
               II.1.8. Vtáky sa podrobili laboratórnemu testovaniu na detekciu vírusu vtáčej chrípky a pseudomoru hidiny 7 až 14 dní pred odoslaním a jeho výsledky boli negatívne.
               II.1.9. Vtáky neboli očkované proti vtáčej chrípke.
               II.1.10. Vtáky
               (2) [neboli očkované proti pseudomoru hydiny]
               alebo
               (2) [neboli očkované proti pseudomoru hydiny použitím:
               [názov a typ (živého alebo inaktívovaného) vírusového kmeňa pseudomoru hydiny, použitého v očkovacej látke (očkovacích látkach) vo veku … týždňov.]
               II.2. Preprava vtákov:
               II.2.1. V prípade druhov uvedených v zozname CITES sa vtáky prepravujú podľa „prepravných pokynov CITES“.
               II.2.2. Vtáky opísané v tomto osvedčení sa prepravujú v debnách alebo klietkach, ktoré:
               a) obsahujú len vtáky pochádzajúce z toho istého chovného zariadenia;
               b) obsahujú len vtáky rovného druhu alebo pozostávajú z rôznych oddelení, ktoré obsahujú len vtáky rovnakého druhu;
               c) sú označené špecifickým identifikačným číslom zariadenia a špecifickým identifikačným číslom jednotlivých debien a klietok a je na nich uvedená adresa zariadenia pôvodu;
               d) sú zostrojené tak, aby:
               i) počas prepravy nedochádzalo k strate trusu a aby sa minimalizovala strata peria;
               ii) bola možná vizuálna kontrola vtákov;
               iii) bolo možné čistenie a dezinfekcia;

            Text obrazu

               KRAJINA
               Druh vtákov chovaných v zajatí
               II.a. Referenčné číslo osvedčenia
               II.b.
               e) sa používajú prvý raz a rovnako, ako aj dopravný prostriedok, v ktorom sú naložené, boli pred naložením vyčistené a vydezinfikované podľa pokynov príslušného orgánu;
               (f) v prípade leteckej prepravy sú minimálne v súlade s najnovšími pravidlami IATA (Medzinárodná asociácia leteckej dopravy), ktorými sa riadi preprava živých zvierat.
               Poznámky
               Časť I
               Odkaz na kolónku I.11: Miesto pôvodu: chovom môže byť len chovné zariadenie podľa definície vo vykonávacom nariadení Komisie (EÚ) č. 139/2013.
               Odkaz na kolónku I.15: Registračné číslo (železničné vagóny alebo kontajnery a nákladné autá), číslo letu (lietadlo) alebo názov (loď). V prípade vykladania a prekladania je potrebné poskytnúť samostatné informácie.
               Odkaz na kolónku I.19: Použite príslušné kódy HS: 01.06.31, 01.06.32, 01.06.39.
               Odkaz na kolónku I.23: Označenie kontajnera: každá debna/klietka/oddelenie sa musí označiť.
               Časť II
               (1) Uplatniteľné len v prípade papagájov (psittaciform).
               (2) Podľa potreby.
               Poznámka pre dovozcu: toto osvedčenie je určené len na veterinárne účely a musí byť pripojené k zásielke do miesta hraničnej kontroly.
               Po dovoznej kontrole v mieste hraničnej kontroly sa táto zásielka musí prepraviť priamo do schváleného karanténneho zariadenia alebo strediska.
               Toto osvedčenie platí 10 dní. V prípade prepravy loďou sa platnosť predlžuje o trvanie plavby po mori.
               Úradný veterinárny lekár
               Meno (veľkými písmenami)
               Funkcia a titul
               Dátum
               Podpis
               Pečiatka

            PRÍLOHA IV

               Minimálne podmienky pre schválené karanténne zariadenia a strediská pre vtáky uvedené v článku 6

            Schválené karanténne zariadenia a strediská musia spĺňať podmienky stanovené v kapitolách 1 a 2.
            KAPITOLA 1

               Stavba a vybavenie karanténnych zariadení alebo stredísk

                        1.

                        Karanténne zariadenie alebo stredisko musí byť samostatná budova alebo budovy oddelené od iných chovov hydiny a iných chovov vtákov vo vzdialenosti stanovenej príslušným orgánom na základe posúdenia rizika, pri ktorom sa zohľadňuje epidemiológia vtáčej chrípky a pseudomoru hydiny. Vchodové a východové dvere musia byť uzamykateľné a označené nápisom: „KARANTÉNA – nepovolaným vstup zakázaný“.

                        2.

                        Každá karanténna jednotka karanténneho strediska musí mať oddelený vzdušný priestor.

                        3.

                        Karanténne zariadenie alebo stredisko musí byť zabezpečené pred vstupom vtákov, múch a škodcov a vzduchotesne uzatvárateľné na účely fumigácie.

                        4.

                        Schválené karanténne zariadenie a každá jednotka schváleného karanténneho strediska musí byť vybavená zariadením na umývanie rúk.

                        5.

                        Vchodové a východové dvere do schváleného karanténneho zariadenia a do každej jednotky schváleného karanténneho strediska musia byť dvojité.

                        6.

                        Pred všetkými vchodmi a východmi do a zo schváleného karanténneho zariadenia a rôznych jednotiek schváleného karanténneho strediska musia byť hygienické bariéry.

                        7.

                        Celé vybavenie musí byť zostrojené tak, aby ho bolo možné čistiť a dezinfikovať.

                        8.

                        Sklad krmiva musí byť zabezpečený proti vstupu vtákov a hlodavcov a musí byť chránený pred hmyzom.

                        9.

                        Na skladovanie podstielky musí byť k dispozícii kontajner zabezpečený pred vtákmi a hlodavcami.

                        10.

                        Na odkladanie tiel musí byť k dispozícii chladnička a/alebo mraznička.

                  KAPITOLA 2

               Ustanovenia o riadení

                        1.

                        Schválené karanténne zariadenia a strediská musia:

                                    a)

                                    mať účinný kontrolný systém, ktorý zabezpečí primeraný dozor nad zvieratami;

                                    b)

                                    byť pod kontrolou a zodpovednosťou úradného veterinárneho lekára;

                                    c)

                                    byť čistené a dezinfikované v súlade s programom schváleným príslušným orgánom, podľa ktorého sa dodrží primeraný čas prestávky; použité dezinfekčné prostriedky musia byť schválené na tento účel príslušným orgánom.

                        2.

                        V prípade každej zásielky vtákov umiestnených do karantény:

                                    a)

                                    schválené karanténne zariadenie alebo jednotka schváleného karanténneho strediska sa musí vyčistiť a vydezinfikovať a pred umiestnením dovezených vtákov aspoň na sedem dní vyprázdniť;

                                    b)

                                    zásielka vtákov musí pochádzať z jediného schváleného chovného zariadenia v tretej krajine pôvodu a musí byť umiestnená do karantény v priebehu najviac 48 hodín;

                                    c)

                                    karanténa sa musí začať umiestnením posledného vtáka;

                                    d)

                                    schválené karanténne zariadenie alebo jednotka schváleného karanténneho strediska sa musí na konci karantény vyprázdniť, vyčistiť a vydezinfikovať.

                        3.

                        Musia sa prijať predbežné opatrenia, ktoré zabránia krížovej kontaminácii medzi prichádzajúcimi a odchádzajúcimi zásielkami.

                        4.

                        Do schváleného karanténneho zariadenia alebo strediska nesmú mať prístup nepovolané osoby.

                        5.

                        Osoby vstupujúce do schváleného karanténneho zariadenia alebo strediska musia mať ochranné oblečenie a obuv.

                        6.

                        Nesmie dôjsť ku kontaktu pracovníkov, ktorý môže mať za následok kontamináciu medzi schválenými karanténnymi zariadeniami alebo jednotkami schválených karanténnych stredísk.

                        7.

                        Musí byť k dispozícii vhodné vybavenie na čistenie a dezinfekciu.

                        8.

                        Ak sa použijú na identifikáciu mikročipy, v schválenom karanténnom zariadení alebo stredisku musí byť k dispozícii vhodné zariadenie na čítanie mikročipov.

                        9.

                        Ak sa klietky a debny použité na prepravu nezničia, musia sa vyčistiť a vydezinfikovať v schválenom karanténnom zariadení alebo stredisku. Ak sa opätovne používajú, musia byť vyrobené z materiálu, ktorý sa dá účinne vyčistiť a vydezinfikovať. Klietky a debny sa musia zničiť takým spôsobom, ktorý zabráni šíreniu choroboplodných zárodkov.

                        10.

                        Podstielka a odpad sa musia pravidelne odstraňovať, skladovať v kontajneri na podstielku a ošetriť spôsobom, ktorý zabráni šíreniu choroboplodných zárodkov.

                        11.

                        Telá uhynutých vtákov sa musia prehliadať v úradnom laboratóriu určenom príslušným orgánom.

                        12.

                        Potrebné analýzy a ošetrenia vtákov sa musia robiť po konzultácii s úradným veterinárnym lekárom a pod jeho kontrolou.

                        13.

                        Úradný veterinárny lekár musí byť informovaný o chorobách a úhyne vtákov a/alebo indikátorových vtákov počas karantény.

                        14.

                        Osoba zodpovedná za schválené karanténne zariadenie alebo stredisko musí viesť tieto záznamy:

                                    a)

                                    dátum, počet a druh vtákov, ktoré s každou zásielkou vstupujú do zariadenia alebo ho opúšťajú;

                                    b)

                                    kópie veterinárnych osvedčení a osvedčení o prechode hraníc sprevádzajúcich dovážané vtáky;

                                    c)

                                    individuálne identifikačné čísla dovážaných vtákov a v prípade identifikácie pomocou mikročipu sa musia zaznamenať podrobné údaje o type mikročipov a zariadení na ich čítanie;

                                    d)

                                    ak sa v karanténnom zariadení alebo stredisku použijú indikátorové vtáky, počet a umiestnenie indikátorových vtákov v karanténnom zariadení alebo stredisku;

                                    e)

                                    akékoľvek významné pozorované javy: prípady choroby a počet uhynutých kusov denne;

                                    f)

                                    dátumy a výsledky testovania;

                                    g)

                                    typ ošetrenia a dátumy ošetrenia;

                                    h)

                                    osoby, ktoré vstupovali do karanténneho zariadenia alebo strediska.

                        15.

                        Záznamy uvedené v bode 14 sa musia uchovávať aspoň desať rokov.

                  KAPITOLA 3

               Pozastavenie, odobratie alebo opätovné udelenie schválenia karanténnym zariadeniam a strediskám

            Postupy pri čiastočnom alebo úplnom pozastavení, odobratí alebo opätovnom udelení schválenia karanténnym zariadeniam a strediskám musia byť v súlade s podmienkami stanovenými v tejto kapitole.

                        1.

                        Ak príslušný orgán zistí, že karanténne zariadenie alebo stredisko už nespĺňa podmienky stanovené v kapitolách 1 a 2 alebo že prišlo k zmene využívania, na ktoré sa už nevzťahuje článok 3 písm. e) a f), informuje o tejto skutočnosti Komisiu. Také karanténne zariadenia alebo strediská sa v súlade s týmto nariadením už nesmú používať pre dovozy.

                        2.

                        Karanténnemu zariadeniu alebo stredisku sa opätovne udelí schválenie, keď sú znovu splnené podmienky stanovené v kapitolách 1 a 2.

            PRÍLOHA V

               Postupy pri vyšetreniach, odbere vzoriek a testovaní na vtáčiu chrípku a pseudomor hydiny

                        1.

                        Počas karantény sa indikátorové vtáky alebo dovezené vtáky, ak sa nepoužijú indikátorové vtáky, musia podrobiť týmto postupom:

                                    a)

                                    pri použití indikátorových vtákov:

                                                i)

                                                všetkým indikátorovým vtákom sa musia odobrať krvné vzorky na sérologické vyšetrenie najskôr 21 dní po ich vstupe do karantény a najmenej tri dni pred koncom obdobia karantény;

                                                ii)

                                                ak sú v prípade vzoriek uvedených v bode i) sérologické výsledky indikátorových vtákov pozitívne alebo nepreukazné, dovezené vtáky sa musia podrobiť virologickému vyšetreniu; ak je zásielka menšia ako 60 vtákov, odoberú sa výtery z kloaky (alebo trus) všetkým vtákom, ak je väčšia, 60 vtákom;

                                    b)

                                    bez použitia indikátorových vtákov sa dovezené vtáky musia virologicky vyšetriť (sérologické testy nie sú vhodné). Ak je zásielka menšia ako 60 vtákov, všetkým vtákom, ak je väčšia, 60 vtákom sa odoberú tracheálne/orofaryngeálne výtery a/alebo výtery z kloaky (alebo trus) počas prvých 7 až 15 dní karanténneho obdobia.

                        2.

                        Okrem testovania uvedeného v bode 1 sa musia odobrať tieto vzorky na virologické vyšetrenie:

                                    a)

                                    výtery z kloaky (alebo trus) a tracheálne/orofaryngeálne výtery, ak je to možné, od všetkých klinicky chorých vtákov alebo chorých indikátorových vtákov;

                                    b)

                                    z črevného obsahu, mozgu, trachey, pľúc, pečene, sleziny, obličiek a ostatných zjavne postihnutých orgánov čo najskôr po uhynutí buď od:

                                                i)

                                                uhynutých indikátorových vtákov a všetkých vtákov, ktoré uhynuli pred príchodom a ktoré uhynuli počas karantény, alebo

                                                ii)

                                                v prípade vysokého úhynu malých vtákov z veľkej zásielky aspoň od 10 % uhynutých vtákov.

                        3.

                        Všetky virologické a sérologické testy vzoriek odobratých počas karantény musia vykonať úradné laboratóriá určené príslušným orgánom s použitím diagnostických postupov v súlade s Diagnostickou príručkou pre vtáčiu chrípku a Príručkou diagnostických testov a vakcín pre suchozemské zvieratá OIE pre pseudomor hydiny. Pri virologickom vyšetrení je povolené zhromažďovanie najviac piatich vzoriek od jednotlivých vtákov do jednej vzorky. Trus sa musí zhromažďovať oddelene od ostatných vzoriek orgánov a tkanív.

                        4.

                        Izoláty vírusov sa musia odoslať do národných referenčných laboratórií.

            PRÍLOHA VI

               Zrušené nariadenie so zoznamom neskorších zmien a doplnení

                        Nariadenie Komisie (ES) č. 318/2007

                        (Ú. v. EÚ L 84, 24.3.2007, s. 7).

                        Nariadenie Komisie (ES) č. 1278/2007

                        (Ú. v. EÚ L 284, 30.10.2007, s. 20).

                        Nariadenie Komisie (ES) č. 86/2008

                        (Ú. v. EÚ L 27, 31.1.2008, s. 8).

                        Nariadenie Komisie (ES) č. 311/2008

                        (Ú. v. EÚ L 93, 4.4.2008, s. 3).

                        Nariadenie Komisie (ES) č. 607/2008

                        (Ú. v. EÚ L 166, 27.6.2008, s. 18).

                        Nariadenie Komisie (ES) č. 754/2008

                        (Ú. v. EÚ L 205, 1.8.2008, s. 6).

                        Nariadenie Komisie (ES) č. 1219/2008

                        (Ú. v. EÚ L 330, 9.12.2008, s. 4).

                        Nariadenie Komisie (ES) č. 1294/2008

                        (Ú. v. EÚ L 340, 19.12.2008, s. 41).

                        Nariadenie Komisie (ES) č. 201/2009

                        (Ú. v. EÚ L 71, 17.3.2009, s. 3).

                        Nariadenie Komisie (ES) č. 555/2009

                        (Ú. v. EÚ L 164, 26.6.2009, s. 37).

                        Nariadenie Komisie (ES) č. 1118/2009

                        (Ú. v. EÚ L 307, 21.11.2009, s. 3).

                        Nariadenie Komisie (EÚ) č. 239/2010

                        (Ú. v. EÚ L 75, 23.3.2010, s. 18).

                        Vykonávacie nariadenie Komisie (EÚ) č. 66/2012

                        (Ú. v. EÚ L 23, 26.1.2012, s. 1).

                        Vykonávacie nariadenie Komisie (EÚ) č. 390/2012

                        (Ú. v. EÚ L 121, 8.5.2012, s. 18).

            PRÍLOHA VII

               Tabuľka zhody

                        Nariadenie (ES) č. 318/2007

                        Toto nariadenie

                        články 1 a 2

                        články 1 a 2

                        článok 3 prvý odsek

                        článok 3 prvý odsek

                        článok 3 druhý odsek písm. a) až h)

                        článok 3 druhý odsek písm. a) až h)

                        článok 3 druhý odsek písm. i)

                        —

                        článok 4

                        článok 4

                        článok 5 úvodné slová

                        článok 5 úvodné slová

                        článok 5 písm. a)

                        článok 5 písm. a)

                        článok 5 písm. b)

                        článok 5 písm. b)

                        článok 5 písm. ba)

                        článok 5 písm. c)

                        článok 5 písm. c)

                        článok 5 písm. d)

                        článok 5 písm. d)

                        článok 5 písm. e)

                        článok 5 písm. e)

                        článok 5 písm. f)

                        článok 5 písm. f)

                        článok 5 písm. g)

                        článok 5 písm. g)

                        článok 5 písm. h)

                        článok 5 písm. h)

                        článok 5 písm. i)

                        článok 5 písm. i)

                        článok 5 písm. j)

                        články 6 až 18

                        články 6 až 18

                        článok 19

                        —

                        —

                        článok 19

                        článok 20 prvý odsek

                        článok 20

                        článok 20 druhý odsek

                        —

                        prílohy I až IV

                        prílohy I až IV

                        príloha VI

                        príloha V

                        —

                        príloha VI

                        —

                        príloha VII


title: Vykonávacie nariadenie Rady (EÚ) č. 795/2012 z  28. augusta 2012 , ktorým sa mení a dopĺňa vykonávacie nariadenie (EÚ) č. 585/2012 o uložení konečného antidumpingového cla na dovoz určitých bezšvíkových rúr a rúrok zo železa alebo ocele s pôvodom v Rusku a na Ukrajine, a to po čiastočnom predbežnom preskúmaní podľa článku 11 ods. 3 nariadenia (ES) č. 1225/2009

text:
               4.9.2012

               SK

               Úradný vestník Európskej únie

               L 238/1

         VYKONÁVACIE NARIADENIE RADY (EÚ) č. 795/2012
   z 28. augusta 2012,
   ktorým sa mení a dopĺňa vykonávacie nariadenie (EÚ) č. 585/2012 o uložení konečného antidumpingového cla na dovoz určitých bezšvíkových rúr a rúrok zo železa alebo ocele s pôvodom v Rusku a na Ukrajine, a to po čiastočnom predbežnom preskúmaní podľa článku 11 ods. 3 nariadenia (ES) č. 1225/2009
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 9 ods. 4 a článok 11 ods. 3, 5 a 6,
   so zreteľom na návrh, ktorý predložila Európska komisia po porade s poradným výborom,
   keďže:
   1.   POSTUP

   1.1.   Platné opatrenia

               (1)

               Nariadením (ES) č. 954/2006 (2) Rada po vykonaní prešetrovania (ďalej len „pôvodné prešetrovanie“) uložila konečné antidumpingové clo na dovoz určitých bezšvíkových rúr a rúrok zo železa alebo ocele s pôvodom v Chorvátsku, Rusku a na Ukrajine. Opatrenia boli vo forme antidumpingového cla ad valorem v rozsahu od 12,3 % do 25,7 % uloženého na dovoz od individuálne vymenovaných vyvážajúcich výrobcov na Ukrajine so sadzbou zostatkového cla vo výške 25,7 % na dovoz od všetkých ostatných spoločností na Ukrajine. Konečné antidumpingové clo uložené na vyvážajúceho výrobcu, na ktorého sa vzťahuje toto revízne prešetrovanie, CJSC Nikopolsky Seamless Tubes Plant Niko Tube a OJSC Nizhnedneprovsky Tube Rolling Plant, teraz pod názvom LLC Interpipe Niko Tube a OJSC Interpipe Nizhnedneprovsky Tube Rolling Plant (ďalej len „žiadateľ“ alebo „spoločnosť Interpipe“) bolo so sadzbou 25,1 %.

               (2)

               Po tom ako spoločnosť Interpipe podala návrh na zrušenie nariadenia (ES) č. 954/2006, Súd prvého stupňa Európskych spoločenstiev zrušil 10. marca 2009 článok 1 uvedeného nariadenia, a to v rozsahu, akým antidumpingové clo stanovené pre spoločnosť Intepipe presahuje výšku cla, ktoré by sa uplatnilo v prípade, ak by sa neuskutočnila úprava vývoznej ceny vykonaná vzhľadom na províziu v prípade, keď sa predaje uskutočnili prostredníctvom prepojeného obchodníka Sepco SA (3). Súdny dvor Európskej únie 16. februára 2012 potvrdil rozsudok Súdu prvého stupňa (4).

               (3)

               Rada následne po týchto rozsudkoch zmenila a doplnila nariadenie (ES) č. 954/2006 prostredníctvom vykonávacieho nariadenia (EÚ) č. 540/2012 (5) s cieľom opraviť antidumpingové clo uložené pre spoločnosť Interpipe, a to v rozsahu zodpovedajúcom chybnému stanoveniu uvedeného cla. V súlade s tým je v súčasnosti platná sadzba antidumpingového cla pre spoločnosť Interpipe vo výške 17,7 %.

               (4)

               Po preskúmaní pred uplynutím platnosti Rada prostredníctvom vykonávacieho nariadenia (EÚ) č. 585/2012 (6) zachovala opatrenia uložené nariadením (ES) č. 954/2006 na dovoz bezšvíkových rúr a rúrok zo železa alebo ocele s pôvodom v Rusku a na Ukrajine (ďalej len „revízne prešetrovanie pred uplynutím platnosti“).

               (5)

               V súlade s tým sú v súčasnosti platnými opatreniami tie, ktoré boli stanovené prostredníctvom vykonávacieho nariadenia (EÚ) č. 585/2012, t. j. v rozpätí od 24,1 % do 35,8 % na dovoz z Ruska a 12,3 % až 25,7 % na dovoz z Ukrajiny, pričom pre spoločnosti Interpipe je stanovené antidumpingové clo vo výške 17,7 %.

         1.2.   Žiadosť o čiastočné predbežné preskúmanie

               (6)

               Dňa 29. júla 2011 Komisia oznámila prostredníctvom oznámenia uverejneného v Úradnom vestníku Európskej únie začatie (ďalej len „oznámenie o začatí konania“) (7) čiastočného predbežného preskúmania antidumpingových opatrení vzťahujúcich sa na dovoz určitých bezšvíkových rúr a rúrok zo železa alebo z ocele s pôvodom na Ukrajine podľa článku 11 ods. 3 základného nariadenia.

               (7)

               Preskúmanie, ktoré sa svojím rozsahom obmedzuje len na preskúmanie dumpingu, sa začalo na základe odôvodnenej žiadosti podanej spoločnosťou Interpipe. Spoločnosť Interpipe poskytla dôkazy prima facie, že zachovanie uloženého opatrenia na súčasnej úrovni už nie je na vyrovnanie poškodzujúceho dumpingu potrebné.

         1.3.   Prešetrovanie

               (8)

               Prešetrovanie úrovne dumpingu sa vzťahovalo na obdobie od 1. apríla 2010 do 31. marca 2011 (ďalej len „obdobie revízneho prešetrovania“ alebo „ORP“).

               (9)

               Komisia oficiálne informovala žiadateľa, orgány vyvážajúcej krajiny a výrobné odvetvie Únie o začatí čiastočného predbežného preskúmania. Zainteresované strany dostali možnosť písomne oznámiť svoje stanoviská a požiadať o vypočutie v lehote stanovenej v oznámení o začatí konania.

               (10)

               Komisia s cieľom získať informácie potrebné na prešetrovanie zaslala dotazník žiadateľovi, ktorý ho v stanovenej lehote vyplnil a zaslal naspäť.

               (11)

               Komisia vyhľadala a overila všetky informácie, ktoré považovala za potrebné na určenie úrovne dumpingu. Uskutočnili sa overovacie návštevy v priestoroch žiadateľa a jeho prepojených obchodných spoločností LLC Interpipe Ukraine a Interpipe Europe SA.

         2.   PRÍSLUŠNÝ VÝROBOK A PODOBNÝ VÝROBOK

   2.1.   Príslušný výrobok

               (12)

               Príslušný výrobok je rovnaký ako výrobok vymedzený vo vykonávacom nariadení (EÚ) č. 585/2012, ktorým sa uložili v súčasnosti platné opatrenia, a to bezšvíkové rúry a rúrky zo železa alebo z ocele (ďalej len „BRR“), ktoré majú kruhový prierez, s vonkajším priemerom nepresahujúcim 406,4 mm a ktorých hodnota uhlíkového ekvivalentu (CEV) podľa výpočtov a chemickej analýzy (8) Medzinárodného inštitútu zvárania (IIW) nepresahuje 0,86, s pôvodom na Ukrajine, v súčasnosti zaradené do číselných znakov KN ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 a ex 7304 59 93(ďalej len „príslušný výrobok“).

         2.2.   Podobný výrobok

               (13)

               Tak ako bolo zistené v pôvodnom prešetrovaní ako aj v revíznom prešetrovaní pred uplynutím platnosti, aj v tomto prešetrovaní sa potvrdilo, že výrobok vyrábaný na Ukrajine a vyvážaný do Únie, výrobok vyrábaný a predávaný na domácom trhu Ukrajiny, a výrobok vyrábaný a predávaný v Únii výrobcami z Únie majú rovnaké základné fyzikálne a technické vlastnosti a konečné použitia. Tieto výrobky sa preto považujú za podobné výrobky v zmysle článku 1 ods. 4 základného nariadenia.

         3.   DUMPING

   3.1.   Úvodné poznámky

               (14)

               Spoločnosť Interpipe úplne vlastní a ovláda dvoch vyvážajúcich výrobcov, spoločnosť LLC Interpipe Niko Tube (Niko Tube) a spoločnosť OJSC Interpipe Nizhnedneprovsky Tube Rolling Plant (Interpipe NTRP). V súlade so štandardnou praxou inštitúcií Únie sa pre týchto dvoch vyvážajúcich výrobcov vypočítalo jedno spoločné dumpingové rozpätie. Výška dumpingu sa pred určením jednotnej váženej priemernej sadzby dumpingu pre obe spoločnosti najprv vypočítala pre každého jednotlivého vyvážajúceho výrobcu.

               (15)

               Táto metodika sa však líšila od metodiky použitej v pôvodnom prešetrovaní, v ktorom sa spoločné dupingové rozpätie vypočítalo s využitím všetkých údajov dvoch vyrábajúcich subjektov týkajúcich sa výroby, ziskovosti a predaja v Únii. Zmena okolností, ktorou sa odôvodňuje táto zmena v metodike, nastala v dôsledku výraznej zmeny v podnikovej štruktúre skupiny, ktorá umožňuje identifikáciu príslušnej vyrábajúcej spoločnosti vo vzťahu k predaju a výrobe, čo nebolo možné v pôvodnom prešetrovaní.

               (16)

               Okrem toho, v pôvodnom prešetrovaní sa podľa článku 2 ods. 5 základného nariadenia vykonala úprava vo vzťahu k nákladom spoločnosti Interpipe na energie tak, aby sa primerane zohľadnili náklady spojené s výrobou a predajom elektriny a plynu na Ukrajine. Táto úprava sa považovala za nutnú vzhľadom na skutočnosť, že ceny ukrajinského plynu a elektriny boli v tom čase významne nižšie ako priemerné ceny uhrádzané v Únii a neodrážali ceny na svetovom trhu. Uvedená úprava sa zakladala na priemerných cenách zaznamenaných v Rumunsku, na ktoré sa v tom čase prešetrovanie tiež vzťahovalo.

               (17)

               Na rozdiel od pôvodného prešetrovania sa však prijal záver, že na účely tohto predbežného preskúmania nie je potrebné vykonať úpravu spojenú s nákladmi na energie. Prešetrovaním sa preukázalo, že od pôvodného prešetrovania sa priemerné ukrajinské ceny energií neustále zvyšovali, a to oveľa rýchlejším tempom ako priemerné ceny v Európskej únii, čím postupne zanikal medzi nimi rozdiel. V súčasnosti preto neexistuje značný cenový rozdiel v nákladoch na energie zistený v pôvodnom prešetrovaní a odôvodňujúci úpravu.

               (18)

               Na základe týchto skutočností sa v tomto predbežnom preskúmaní nepovažuje za vhodné vykonať úpravu spojenú s nákladmi na energie.

         3.2.   Dumping pri dovoze počas ORP

   3.2.1.   Normálna hodnota

               (19)

               V súlade s článkom 2 ods. 2 základného nariadenia sa najprv v prípade každého vyvážajúceho výrobcu preskúmalo, či bol celkový objem jeho predaja podobného výrobku na domácom trhu nezávislým zákazníkom reprezentatívny v porovnaní s jeho celkovým objemom predaja na vývoz do Únie, t. j. či celkový objem takého predaja predstavoval aspoň 5 % z celkového objemu predaja príslušného výrobku na vývoz do Únie. Preskúmaním sa zistilo, že v prípade obidvoch vyvážajúcich predajcov išlo o reprezentatívny predaj na domácom trhu.

               (20)

               Ďalej sa skúmalo, či každý druh podobného výrobku predávaného vyvážajúcimi výrobcami na ich domácom trhu bol dostatočne reprezentatívny na účely článku 2 ods. 2 základného nariadenia. Predaj konkrétneho druhu výrobku na domácom trhu sa považoval za dostatočne reprezentatívny, ak celkový objem takého druhu výrobku predaný žiadateľom na domácom trhu nezávislým zákazníkom počas ORP predstavoval aspoň 5 % jeho celkového objemu predaja porovnateľného druhu výrobku vyvezeného do Únie.

               (21)

               V súlade s článkom 2 ods. 4 základného nariadenia sa následne preskúmalo, či by sa predaj každého druhu výrobku na domácom trhu, ktorý sa predal v reprezentatívnom množstve, mohol považovať za predaj pri bežnom obchodovaní. Toto sa uskutočnilo pomocou stanovenia podielu ziskového domáceho predaja každého vyvážaného druhu príslušného výrobku počas ORP nezávislým zákazníkom na domácom trhu.

               (22)

               Pre tie druhy výrobkov, pri ktorých sa viac ako 80 % objemu predaja daného druhu výrobku na domácom trhu realizovalo za cenu vyššiu ako náklady a kde bola vážená priemerná predajná cena tohto druhu výrobku rovnaká alebo vyššia ako jednotkové výrobné náklady, sa normálna hodnota podľa druhu výrobku vypočítala ako vážený priemer skutočných domácich cien celkového predaja daného druhu výrobku bez ohľadu na to, či tento predaj bol alebo nebol ziskový.

               (23)

               Ak objem ziskového predaja určitého druhu výrobku predstavoval 80 % alebo menej z celkového objemu predaja tohto druhu, alebo ak vážená priemerná cena tohto druhu bola nižšia ako jednotkové výrobné náklady, normálna hodnota sa stanovila na základe skutočnej domácej ceny vypočítanej ako vážená priemerná cena len ziskového predaja daného druhu výrobku na domácom trhu uskutočneného počas ORP.

               (24)

               Normálna hodnota pre nereprezentatívne druhy (t. j. tie, ktorých predaj na domácom trhu predstavoval menej ako 5 % predaja na vývoz do Únie, alebo tie, ktoré sa vôbec nepredávali na domácom trhu) sa vypočítala na základe výrobných nákladov na druh výrobku a k tomu sa pripočítala suma na predajné, všeobecné a administratívne náklady a na zisky. V prípade existujúceho predaja na domácom trhu sa pre príslušné druhy výrobku použil zisk z transakcií pri bežnom obchodovaní na domácom trhu pre daný druh výrobku. V prípade, keď predaj na domácom trhu neexistoval, použil sa priemerný zisk. Táto zmena v metodike je spôsobená skutočnosťou, že po pôvodnom prešetrovaní panel WTO vydal správu vo veci „ES – Losos (Nórsko)“ (9), ktorú následne prijal Orgán na urovnávanie sporov WTO, v ktorej sa uvádza, že sa musí zohľadniť skutočné ziskové rozpätie zistené pre transakcie pri bežnom obchodovaní s príslušnými druhmi výrobku, pre ktoré sa musí stanoviť normálna hodnota.

               (25)

               Po uverejnení konečných záverov dvaja vyvážajúci výrobcovia uviedli, že náklady zodpovedajúce nevyužitej kapacite nemali byť zahrnuté do celkových výrobných nákladov príslušného výrobku počas ORP a tvrdili, že také zahrnutie je porušením článku 2 ods. 5 základného nariadenia a je v rozpore s účtovnými zásadami stanovenými na základe medzinárodných účtovných štandardov (IAS) a najmä IAS 2. V súvislosti s článkom 2 ods. 5 základného nariadenia by sa malo pripomenúť, že ak sa podľa uvedeného článku usúdi, že záznamy príslušnej strany o nákladoch spojených s výrobou príslušného výrobku primerane také náklady neodrážajú, tieto náklady sa upravia. Skutočnosť, že spoločnosť nevykonávala svoju činnosť s využitím celej svojej kapacity, ešte neznamenala, že nevznikli určité náklady. Také náklady boli skutočne zaznamenané ako náklady vo výkaze ziskov a strát daných dvoch vyvážajúcich spoločností a mohli byť priamo spojené s podobným výrobkom. Okrem toho sa zistilo, že odkaz na IAS 2 je bezpredmetný, pretože cieľom IAS 2 je stanoviť postup účtovania zásob a nie určiť, čo sa má považovať za výrobné náklady. Toto tvrdenie sa preto zamietlo.

               (26)

               Tí istí vyvážajúci výrobcovia tiež tvrdili, že určité finančné náklady vyplývajúce z úverov, ktoré boli zahrnuté do predajných, všeobecných a administratívnych nákladov, sa nemali do nich zahrnúť. Tvrdili, že tieto úvery sa týkali uspokojenia potrieb likvidity a krátkodobého financovania spoločnosti a nesúviseli s výrobou príslušného výrobku. Počas overovacej návštevy sa skutočne zistilo, že náklady na úroky sa týkali hlavne financovania pracovného kapitálu. Náklady na úroky sa preto rozdelili na všetky výrobky. Vyvážajúci výrobcovia neboli schopní preukázať, že náklady na úroky mali iný osobitný účel než účel financovať pracovný kapitál. Daní dvaja vyvážajúci výrobcovia nevedeli poskytnúť žiadny ďalší dôkaz na podporu ich tvrdenia a preto bolo toto tvrdenie zamietnuté.

         3.2.2.   Vývozná cena

               (27)

               Celý vývoz príslušného výrobku dvomi vyvážajúcimi výrobcami do Únie sa uskutočnil prostredníctvom prepojenej spoločnosti vo Švajčiarsku a to priamo nezávislým zákazníkom v Únii. Preto sa vývozná cena stanovila na základe skutočne zaplatených alebo splatných vývozných cien v súlade s článkom 2 ods. 8 základného nariadenia.

         3.2.3.   Porovnanie

               (28)

               Pripomíname, že v pôvodnom prešetrovaní sa vykonala úprava vývoznej ceny podľa článku 2 ods. 10 písm. i) základného nariadenia v tých prípadoch, keď sa predaj uskutočňoval prostredníctvom prepojených obchodníkov. V tomto predbežnom preskúmaní sa však, v súlade s rozsudkom Súdneho dvora uvedeného v odôvodnení 2, ktorý sa vyslovil, že predmetná úprava nebola odôvodnená, žiadna taká úprava nevykonala.

               (29)

               Normálna hodnota a vývozná cena dvoch vyvážajúcich výrobcov sa porovnali na základe cien zo závodu. Na zabezpečenie spravodlivého porovnania normálnej hodnoty s vývoznou cenou sa náležite prihliadlo vo forme úprav na rozdiely ovplyvňujúce ceny a cenovú porovnateľnosť v súlade s článkom 2 ods. 10 základného nariadenia. Na tomto základe sa vykonali úpravy vo vzťahu k prepravným nákladom, rabaty a zľavy, provízie a náklady na úver.

         3.2.4.   Dumpingové rozpätie

               (30)

               V súlade s článkom 2 ods. 11 a 12 základného nariadenia sa vážená priemerná normálna hodnota porovnala s váženou priemernou vývoznou cenou každého druhu výrobku na základe cien zo závodu oddelene pre každú z obidvoch vyvážajúcich výrobcov. Tak, ako sa uvádza v odôvodnení 14, následne sa pre spoločnosť Interpipe stanovilo jedno spoločné dumpingové rozpätie prostredníctvom výpočtu jednotnej váženej priemernej sadzby dumpingu pre obidvoch vyvážajúcich výrobcov v rámci spoločnosti Interpipe.

               (31)

               Na tomto základe je dumpingové rozpätie vyjadrené ako percentuálny podiel ceny CIF na hranici Únie, clo nezaplatené, vo výške 13,8 %.

         4.   TRVALÝ CHARAKTER ZMENENÝCH OKOLNOSTÍ

               (32)

               Žiadateľ v svojej žiadosti o čiastočné predbežné preskúmanie tvrdil, že zmeny v podnikovej štruktúre a organizácii výroby, ako aj reštrukturalizácia organizácie predaja na domácom aj vývoznom trhu, mali vplyv na jeho štruktúru nákladov a z tohto dôvodu na vyrovnanie poškodzujúceho dumpingu už viac nie je potrebné antidumpingové clo na terajšej úrovni.

               (33)

               V súlade s tým sa prešetrilo, či je možné dospieť k odôvodnenému záveru, že zmenené okolnosti, ktoré viedli k začatiu predbežného preskúmania, a dôsledky týchto zmien majú trvalý charakter.

               (34)

               Prešetrovaním sa stanovilo, že hlavnými faktormi vedúcimi k menšiemu dumpingovému rozpätiu zistenému v revíznom prešetrovaní sú zmeny v podnikovej štruktúre, ktoré zahŕňajú fúziu dvoch vyrábajúcich spoločností a reštrukturalizáciu organizácie predaja, ktorá sa zefektívnila. Tieto zmenené okolnosti, ktoré mali vplyv na štruktúru nákladov žiadateľa, pokiaľ ide o výrobu a predaj príslušného výrobku, majú štrukturálny charakter a teda nie je pravdepodobné, že sa v dohľadnej budúcnosti zmenia.Navyše nebolo zistené nič, čo by svedčilo o významnej nestálosti cien žiadateľa.

               (35)

               Preto sa dospelo k záveru, že zmeny majú trvalý charakter a že uplatňovanie existujúcich opatrení na ich súčasnej úrovni už nie je potrebné,

         PRIJALA TOTO NARIADENIE:
   Článok 1
   Položka týkajúca sa spoločnosti LLC Interpipe Niko Tube a spoločnosti OJSC Interpipe Nizhnedneprovsky Tube Rolling Plant (Interpipe NTRP) v tabuľke článku 1 ods. 2 vykonávacieho nariadenia (EÚ) č. 585/2012 sa nahrádza takto:

               LLC Interpipe Niko Tube a OJSC Interpipe Nizhnedneprovsky Tube Rolling Plant (Interpipe NTRP)

               13,8 %

               A743

         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. augusta 2012

            Za Radu

            predseda

         A. D. MAVROYIANNIS

      (1)  Ú. v. EÚ L 343, 22.12.2009, s. 51.

      (2)  Ú. v. EÚ L 175, 29.6.2006, s. 4.

      (3)  Rozsudok vo veci T-249/06, Interpipe Niko Tube a Interpipe NTRP/Rada, 2009 II-00383.

      (4)  Rozsudok v spojených veciach C-191/09 P a C-200/09 P, Rada a Komisia/Interpipe Niko Tube a Interpipe NTRP.

      (5)  Ú. v. EÚ L 165, 26.6.2012, s. 1.

      (6)  Ú. v. EÚ L 174, 4.7.2012, s. 5.

      (7)  Ú. v. EÚ C 223, 29.7.2011, s. 8.

      (8)  Hodnota uhlíkového ekvivalentu (Carbon Equivalent Value, CEV) sa stanovuje v súlade s technickou správou, 1967, IIW dok. IX-555-67, ktorú uverejnil Medzinárodný inštitút zvárania (International Institute of Welding, IIW).

      (9)  WT/DS337/R zo 16. novembra 2007 – prijatá Orgánom na urovnávanie sporov WTO 15. januára 2008.


title: Vykonávacie nariadenie Komisie (EÚ) 2015/2246 z 3. decembra 2015 o podrobných ustanoveniach týkajúcich sa systému registračných čísel uplatňovaného na register európskych politických strán a európskych politických nadácií a informácií poskytovaných v štandardných výpisoch z registra

text:
               4.12.2015

               SK

               Úradný vestník Európskej únie

               L 318/28

         VYKONÁVACIE NARIADENIE KOMISIE (EÚ) 2015/2246
   z 3. decembra 2015
   o podrobných ustanoveniach týkajúcich sa systému registračných čísel uplatňovaného na register európskych politických strán a európskych politických nadácií a informácií poskytovaných v štandardných výpisoch z registra
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), a najmä na jeho článok 7 ods. 3,
   keďže:

               (1)

               Je potrebné špecifikovať podrobnosti systému registračných čísel pre európske politické strany a európske politické nadácie.

               (2)

               Je potrebné špecifikovať obsah a formát štandardného výpisu z registra, ktorý sa má na požiadanie sprístupniť tretím stranám. Uvedený štandardný výpis by mal obsahovať kľúčové informácie týkajúce sa príslušnej európskej politickej strany alebo európskej politickej nadácie.

               (3)

               Opatrenia stanovené v tomto nariadení sú v súlade so stanoviskom výboru zriadeného podľa článku 37 nariadenia (EÚ, Euratom) č. 1141/2014,

         PRIJALA TOTO NARIADENIE:
   Článok 1
   Predmet úpravy
   Týmto nariadením sa stanovuje systém registračných čísel, ktorý sa má uplatňovať na register európskych politických strán a európskych politických nadácií (ďalej len „register“), ako aj obsah a formát štandardných výpisov z daného registra, ktoré sa na požiadanie poskytujú tretím stranám.
   Článok 2
   Systém registračných čísel
   1.   Každá európska politická strana a európska politická nadácia majú osobitné registračné číslo v súlade s chronologickým poradím prijímania žiadostí.
   2.   Registračné číslo pozostáva z dvoch zložiek:

               a)

               európske identifikačné číslo;

               b)

               vnútroštátne identifikačné číslo, ktoré nasleduje za európskym identifikačným číslom, ak členský štát sídla európskej politickej strany alebo európskej politickej nadácie používa svoj vlastný, súbežný systém registračných čísel.

         3.   Formát čísla je stanovený v prílohe I.
   Článok 3
   Štandardné výpisy
   1.   V štandardných výpisoch z registra sa poskytujú tieto informácie týkajúce sa príslušnej európskej politickej strany alebo európskej politickej nadácie:

               a)

               typ subjektu: európska politická strana a európska politická nadácia;

               b)

               registračné číslo pridelené úradom v súlade s článkom 2;

               c)

               celý názov, skratka a logo;

               d)

               členský štát, v ktorom má európska politická strana alebo európska politická nadácia svoje sídlo;

               e)

               v prípadoch, keď členský štát, v ktorom sa sídlo európskej politickej strany alebo európskej politickej nadácie nachádza, zabezpečuje súbežnú registráciu: názov, adresa a prípadne webová stránka registračného orgánu;

               f)

               adresa sídla, korešpondenčná adresa (ak je odlišná), e-mailová adresa a prípadne webová stránka;

               g)

               dátum registrácie ako európska politická strana alebo európska politická nadácia a prípadne dátum zrušenia registrácie;

               h)

               ak bola európska politická strana alebo európska politická nadácia vytvorená zmenou zo subjektu registrovaného v členskom štáte: úplný názov a právny štatút takéhoto subjektu, vrátane všetkých vnútroštátnych registračných čísel;

               i)

               dátum prijatia stanov a dátum akýchkoľvek zmien stanov;

               j)

               výlučne v prípade európskych politických strán:

                           —

                           zoznam členských strán,

                           —

                           počet členov európskej politickej strany resp. jej členských strán, ktorí sú členmi Európskeho parlamentu,

                           —

                           názov a registračné číslo prípadnej pridruženej európskej politickej nadácie;

               k)

               výlučne v prípade európskych politických nadácií:

                           —

                           zoznam členských organizácií,

                           —

                           názov a registračné číslo prípadnej pridruženej európskej politickej strany;

               l)

               meno predsedu a osôb, ktorým boli zverená právomoc administratívneho, finančného a právneho charakteru, pričom sa jasne uvedie ich spôsobilosť a právomoci, či už individuálne alebo kolektívne, zastupovať subjekt vo vzťahu k tretím stranám a v súdnom konaní.

         2.   Formát štandardného výpisu je stanovený v prílohe II.
   Článok 4
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 3. decembra 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 317, 4.11.2014, s. 1.

      PRÍLOHA I

         Formát registračného čísla

         pre európske politické strany:

                  EUPP x ČŠ
                  alebo

                  EUPP x ČŠ y

         pre európske politické nadácie:

                  EUPF x ČŠ
                  alebo

                  EUPF x ČŠ y,

            pričom „x“ je číslo pridelené úradom v chronologickom poradí doručovania žiadostí, „ČŠ“ je dvojpísmenový kód členského štátu sídla (1) a „y“ predstavuje vnútroštátny registračný kód, keď existuje.

         (1)  Medzinárodná organizácia pre normalizáciu (ISO) (kód ISO 3166 alfa-2), s výnimkou Grécka a Spojeného kráľovstva, pri ktorých by sa mali použiť skratky EL a UK.

      PRÍLOHA II

         Formát štandardných výpisov

         V prípade európskych politických strán

                     Štandardný výpis z registra európskych politických strán a európskych politických nadácií

                  vydaný Úradom pre európske politické strany a európske politické nadácie zriadeným podľa článku 6 nariadenia (EÚ, Euratom) č. 1141/2014
                  (poštová adresa úradu)
                  Informácie z registra z dňa (dátum)

                  č.

                  Opis

                  Informácie z registra
                  (alebo údaj „neuplatňuje sa“)

                  1

                  Typ subjektu

                  európska politická strana

                  2

                  Registračné číslo (1)

                  3

                  a)

                  Dátum registrácie

                  b)

                  Dátum zrušenia registrácie (2)

                  4

                  Úplný názov

                  5

                  Skratka

                  6

                  Logo

                  7

                  Členský štát, v ktorom sa nachádza sídlo strany

                  8

                  Adresa sídla strany

                  9

                  Korešpondenčná adresa (ak je odlišná)

                  10

                  Webová stránka

                  11

                  E-mailová adresa

                  12

                  Dátum prijatia stanov

                  13

                  Dátumy akýchkoľvek zmien stanov

                  14

                  Zoznam členských strán
                  (úplný názov a druh členstva)

                  15

                  Počet členov európskej politickej strany resp. jej členských strán, ktorí sú členmi Európskeho parlamentu

                  16

                  Meno predsedu

                  17

                  Mená osôb, ktorým boli zverená právomoc administratívneho, finančného a právneho charakteru, s údajom o ich spôsobilosti a právomociach, či už individuálnych alebo kolektívnych, zastupovať subjekt vo vzťahu k tretím stranám a v súdnom konaní (3)

                  18

                  Úplný názov a registračné číslo každej pridruženej európskej politickej nadácie

                  19

                  Keď členský štát, v ktorom sa nachádza sídlo strany, zabezpečuje súbežnú registráciu: názov, adresa a webová stránka príslušného registračného orgánu (3)

                  20

                  Keď bola európska politická strana vytvorená zmenou z vnútroštátneho subjektu:

                              —

                              Úplný názov (3)

                              —

                              Právny štatút (3)

                              —

                              Vnútroštátne registračné číslo (3)

                        pôvodného subjektu

         V prípade európskych politických nadácií:

                     Štandardný výpis z registra európskych politických strán a európskych politických nadácií

                  vydaný Úradom pre európske politické strany a európske politické nadácie zriadeným podľa článku 6 nariadenia (EÚ, Euratom) č. 1141/2014
                  (poštová adresa úradu)
                  Informácie z registra z dňa (dátum)

                  č.

                  Opis

                  Informácie z registra
                  (alebo údaj „neuplatňuje sa“)

                  1

                  Typ subjektu

                  európska politická nadácia

                  2

                  Registračné číslo (4)

                  3

                  a)

                  Dátum registrácie

                  b)

                  Dátum zrušenia registrácie (5)

                  4

                  Úplný názov

                  5

                  Skratka

                  6

                  Logo

                  7

                  Členský štát, v ktorom sa nachádza sídlo strany

                  8

                  Adresa sídla nadácie

                  9

                  Korešpondenčná adresa (ak je odlišná)

                  10

                  Webová stránka

                  11

                  E-mailová adresa

                  12

                  Dátum prijatia stanov

                  13

                  Dátumy akýchkoľvek zmien stanov

                  14

                  Zoznam členských organizácií (úplný názov a druh členstva)

                  15

                  Meno predsedu

                  16

                  Mená osôb, ktorým boli zverená právomoc administratívneho, finančného a právneho charakteru, s údajom o ich spôsobilosti a právomociach, či už individuálnych alebo kolektívnych, zastupovať subjekt vo vzťahu k tretím stranám a v súdnom konaní (6)

                  17

                  Úplný názov a registračné číslo pridruženej európskej politickej strany

                  18

                  Keď členský štát, v ktorom sa nachádza sídlo nadácie, zabezpečuje súbežnú registráciu: názov, adresa a webová stránka príslušného registračného orgánu (6)

                  19

                  Keď bola európska politická nadácia vytvorená zmenou z vnútroštátneho subjektu:

                              —

                              Úplný názov (6)

                              —

                              Právny štatút (6)

                              —

                              Vnútroštátne registračné číslo (6)

                        pôvodného subjektu

         (1)  Registračné číslo pridelené úradom v súlade s vykonávacím nariadením Komisie (EÚ) 2015/2246; keď sa uplatňuje súbežný vnútroštátny systém registračných čísel, vnútroštátne registračné číslo je posledným prvkom tohto registračného čísla (všetky znaky nasledujúce po dvojpísmenovom kóde krajiny) a príslušný orgán je uvedený v položke 19.

         (2)  Ak v čase vyhotovovania tohto výpisu subjekt už nemá štatút európskej politickej strany v súlade s nariadením (EÚ, Euratom) č. 1141/2014, výpis poskytuje informácie nachádzajúce sa v registri k dátumu zrušenia registrácie.

         (3)  Úrad nie je príslušným orgánom na potvrdenie zákonnosti alebo úplnosti tohto údaju; poskytnuté informácie zodpovedajú informáciám, ktoré sa v súčasnosti nachádzajú v registri.

         (4)  Registračné číslo pridelené úradom v súlade s vykonávacím nariadením Komisie (EÚ) 2015/2246; keď sa uplatňuje súbežný vnútroštátny systém registračných čísel, vnútroštátne registračné číslo je posledným prvkom tohto registračného čísla (všetky znaky nasledujúce po dvojpísmenovom kóde krajiny) a príslušný orgán je uvedený v položke 18.

         (5)  Ak v čase vyhotovovania tohto výpisu subjekt už nemá štatút európskej politickej nadácie v súlade s nariadením (EÚ, Euratom) č. 1141/2014, výpis poskytuje informácie nachádzajúce sa v registri k dátumu zrušenia registrácie.

         (6)  Úrad nie je príslušným orgánom na potvrdenie zákonnosti alebo úplnosti tohto údaju; poskytnuté informácie zodpovedajú informáciám, ktoré sa v súčasnosti nachádzajú v registri.